Širetoko nacionalinis parkas
Širetoko nacionalinis parkas (jap. (知床国立公園 = shiretoko kokuritsu kōen) – Japonijos Hokaido salos šiaurėje (Širetoko pusiausalyje) esanti saugoma teritorija, užimanti 38 636 ha plotą. Įkurta 1964 metų birželio 1 dieną. 2005 metais Širetoko nacionalinis parkas ir aplinkinės teritorijos (iš viso 71 000 ha) buvo įtrauktos į Pasaulio paveldo sąrašą. Širetokas vertinamas kaip geras tampraus ryšio tarp sausumos ir jūros ekosistemų pavyzdys. Vietovė yra svarbi jūros ir migruojantiems paukščiams, čia aptinkama didžiausia Japonijoje rudųjų lokių populiacija, šiauriniai jūrų liūtai, baltapečiai jūriniai ereliai, japoninės gervės ir kitų rūšių gyvūnai. Dalis jų yra reti arba endeminiai. Širetoką dengia vidutinių platumų miškai, daugiausiai su mongolinio ąžuolo, Ermano beržų ir Sachalino kėnių medžiais. Už medžių ribos paplitusios žemosios pušys.